b"\n_START_ARTICLE_\nAvaruustekniikka\n_START_PARAGRAPH_\nAvaruustekniikka on avaruudessa k\xc3\xa4ytett\xc3\xa4v\xc3\xa4\xc3\xa4 teknologiaa. Avaruuden ymp\xc3\xa4rist\xc3\xb6tekij\xc3\xa4t, kuten painottomuus ja tyhji\xc3\xb6, synnytt\xc3\xa4v\xc3\xa4t teknologialle merkitt\xc3\xa4v\xc3\xa4sti erilaisia vaatimuksia kuin esimerkiksi Maan p\xc3\xa4\xc3\xa4lliselle teknologialle. Luotettavuus on erityisen t\xc3\xa4rke\xc3\xa4\xc3\xa4, koska korjaaminen ja huoltaminen on yleens\xc3\xa4 mahdotonta matkaan l\xc3\xa4hett\xc3\xa4misen j\xc3\xa4lkeen._NEWLINE_Avaruustekniikan piiriin kuuluvat muun muassa laitteet kuten satelliitti, avaruusluotain, laskeutuja, avaruusasema ja avaruusalus sek\xc3\xa4 n\xc3\xa4iden avaruuteen laukaisemiseen k\xc3\xa4ytett\xc3\xa4v\xc3\xa4t kantoraketit. Avaruudessa liikeradan muuttaminen vaatii rakettimoottorin tai jonkin muun tavan synnytt\xc3\xa4\xc3\xa4 propulsiota._NEWLINE_Avaruustekniikan komponentit ja j\xc3\xa4rjestelm\xc3\xa4t eiv\xc3\xa4t p\xc3\xa4\xc3\xa4s\xc3\xa4\xc3\xa4nt\xc3\xb6isesti sovellu muuhun k\xc3\xa4ytt\xc3\xb6\xc3\xb6n, joten joudutaan tekem\xc3\xa4\xc3\xa4n uniikkeja komponentteja. Lis\xc3\xa4ksi toimintavarmuuden takaamiseksi komponentit tulee testata monia muita aloja tarkemmin. N\xc3\xa4m\xc3\xa4 molemmat nostavat suhteellisesti kustannuksia verrattuna matalampien varmuusvaatimusten ja suurien sarjojen tuotantoon. T\xc3\xa4m\xc3\xa4n vuoksi pyrit\xc3\xa4\xc3\xa4n mahdollisuuksien mukaan hy\xc3\xb6dynt\xc3\xa4m\xc3\xa4\xc3\xa4n mm. tavallista teollisuus- ja kulutuselektroniikkaa.\n_START_SECTION_\nSuhde muuhun tekniikkaan\n_START_PARAGRAPH_\nAvaruustekniikkaa on pidetty teknisen kehityksen edell\xc3\xa4k\xc3\xa4vij\xc3\xa4n\xc3\xa4 ja ajajana. Muun muassa mikroprosessorin ensimm\xc3\xa4inen k\xc3\xa4ytt\xc3\xb6 on liitetty Apollo-lentoihin. Toisaalta miniatyrisoitua elektroniikkaa kehitettiin jo toisen maailmansodan aikana muun muassa ilmatorjuntakranaattien sytyttimiin ja 1950-luvulla ballististen ohjusten ydink\xc3\xa4rkien toiminnan ohjaukseen. Sotatekniikan ja avaruustekniikan kehitt\xc3\xa4minen ovatkin aina kietoutuneet yhteen, varsinkin avaruustoiminnan alkuaikoina. Lukuisat kantoraketit on tehty ohjusten pohjalta ja ensimm\xc3\xa4inen avaruuteen asti tehty laukaisu tehtiin V2-ohjuksella. My\xc3\xb6s elektroniikan kehitt\xc3\xa4minen on yhteydess\xc3\xa4 sotatekniikkaan. Tietokone ja telemetriatietoliikenne olivat olemassa ennen avaruusalusta, mutta avaruustekniikka loi tarpeen miniatyrisoidulle tietokoneelle._NEWLINE_Koska avaruusalusprojektit olivat hyvin monimutkaisia ja laajalle verkottuneita, niiden puitteissa on v\xc3\xa4itetty tehdyn merkitt\xc3\xa4v\xc3\xa4sti projektinhallinnan v\xc3\xa4lineiden kehitt\xc3\xa4mist\xc3\xa4. Yhdysvaltain laivaston Polaris-ohjuksen kehityshankkeessa kehitettiin 1950-luvun lopussa my\xc3\xb6s er\xc3\xa4s edelleen k\xc3\xa4ytetyimmist\xc3\xa4 projektinhallintamenetelmist\xc3\xa4, PERT._NEWLINE_My\xc3\xb6s kirurgian edistymist\xc3\xa4 on liitetty Nasan Apollo-ohjelmaan. Toisaalta Vietnamin sota oli ensimm\xc3\xa4inen, jossa esimerkiksi kuusi luotia mahaansa saanut sotilas saatiin pelastettua edistyneen sairaanhoidon avulla._NEWLINE_Teflon-muovi liitettiin aikoinaan 1960-luvun lopussa ja edelleenkin voimakkaimmin Apollon niin kutsuttuihin spin-offeihin. T\xc3\xa4m\xc3\xa4 vuonna 1938 keksitty muovi tuotiin markkinoille 1950-luvun j\xc3\xa4lkipuolella ennen ensimm\xc3\xa4ist\xc3\xa4k\xc3\xa4\xc3\xa4n miehitetty\xc3\xa4 avaruuslentoa._NEWLINE_Simulointiohjelmista lujuuslaskentaohjelma NASTRAN (laajemminkin k\xc3\xa4yt\xc3\xb6ss\xc3\xa4 oleva elementtimenetelm\xc3\xa4ll\xc3\xa4 differentiaaliyht\xc3\xa4l\xc3\xb6it\xc3\xa4 numeerisesti ratkaiseva ohjelmisto) kehitettiin Nasassa, mutta se tehtiin Boeing 747 -lentokoneen suunnittelun avuksi. Sin\xc3\xa4ns\xc3\xa4 menetelm\xc3\xa4 oli k\xc3\xa4yt\xc3\xb6ss\xc3\xa4 jo toisen maailmansodan aikana, silloin tosin matriisilaskenta ratkaistiin k\xc3\xa4sin eik\xc3\xa4 tietokoneella._NEWLINE_Suoria k\xc3\xa4yt\xc3\xa4nn\xc3\xb6n hy\xc3\xb6tyj\xc3\xa4 ovat satelliittihavaintojen aikaansaamat paremmat keskipitk\xc3\xa4n v\xc3\xa4lin (3 p\xc3\xa4iv\xc3\xa4\xc3\xa4) s\xc3\xa4\xc3\xa4ennusteet. S\xc3\xa4\xc3\xa4satelliittidatan k\xc3\xa4ytt\xc3\xb6\xc3\xb6notto s\xc3\xa4\xc3\xa4n ennustamisen laskentamalleissa kesti noin 20 vuotta. Muita hy\xc3\xb6tyj\xc3\xa4 on satelliittitietoliikenne, jolla et\xc3\xa4isiin tai kehittym\xc3\xa4tt\xc3\xb6miin paikkoihin saadaan esimerkiksi puhelinyhteys. Satelliittipaikannus etenkin GPS:n avulla on suhteellisen laajasti k\xc3\xa4ytt\xc3\xb6\xc3\xb6notettu ammattiliikenteess\xc3\xa4 ja huviveneilyss\xc3\xa4._NEWLINE_Spin-offit eli teknogian siirtyminen avaruustekniikasta muualle on ollut esill\xc3\xa4, koska sill\xc3\xa4 osin perustellaan toimintaan satsaamisen kannattavuutta lyhyell\xc3\xa4kin t\xc3\xa4ht\xc3\xa4imell\xc3\xa4. T\xc3\xa4m\xc3\xa4 on kuitenkin ollut jossain m\xc3\xa4\xc3\xa4rin harhaanjohtavaa avaruusalan alussa ja v\xc3\xa4hentynyt. Nyky\xc3\xa4\xc3\xa4n puhutaankin spin in'in tarpeesta eli yritet\xc3\xa4\xc3\xa4n tuoda avaruustekniikkaan etenkin kulutuselektroniikan komponentteja._NEWLINE_2000-luvulla avaruustekniikka on joutunut tilanteeseen, jossa nk. avaruusk\xc3\xa4ytt\xc3\xb6\xc3\xb6n kelpuutettuja komponentteja on yh\xc3\xa4 vaikeampi saada. Ne ovat olleet amerikkalaisten MIL-standardien mukaisten komponenttien er\xc3\xa4s alalaji, jossa komponentteja tarkastetaan viel\xc3\xa4 tihe\xc3\xa4mmin. N\xc3\xa4iden valmistuslinjoja on suljettu Yhdysvaltain asevoimien siirtyess\xc3\xa4 k\xc3\xa4ytt\xc3\xa4m\xc3\xa4\xc3\xa4n COTS-komponentteja (commercial off-the-shelf). Kaupallisissa komponenteissa, etenkin prosessoreissa ja muisteissa, on paljon parempi suorituskyky kuin perinteisiss\xc3\xa4 s\xc3\xa4teilynkest\xc3\xa4viss\xc3\xa4 (rad hard) luotettavissa (high rel) komponenteissa."